મુંબઇ: દેશની સૌછી મોટી કાર ઉત્પાદક કંપની મારુતિ સુઝુકીએ જાન્યુઆરીથી તમામ કાર મોડલ પરની કિંમતમાં ૨૦ હજાર સુધીનો વધારો કરવાનો નિર્ણય કર્યો છે, જેના પગલે અન્ય કાર ઉત્પાદક કંપનીમાં પણ કારના ભાવમાં વધારો કરાય તેવી પૂરેપૂરી શક્યતા છે. ઉલ્લેખનીય છે કે હ્યુન્ડાઇ કાર કંપનીએ આ અગાઉ કારના ભાવમાં રૂ. ૩૦ હજારનો વધારો કરવાની જાહેરાત કરી દીધી છે. ઓટોમોબાઇલ સેક્ટરના જાણકારોના જણાવ્યા પ્રમાણે ડોલર સામે રૂપિયાની નરમાઇની અસરે કંપનીઓનાં માર્જિન પર વધતાં પ્રેશરના પગલે કંપનીઓએ ભાવવધારો કરવાની ફરજ પડી છે. તમામ કેટેગરીમાં આગામી જાન્યુઆરીથી કારના ભાવમાં એકથી ત્રણ ટકાનો વધારો આવે તેવી શક્યતા છે.